b"\n_START_ARTICLE_\nMarcos Antonio Senna da Silva\n_START_SECTION_\nTraject\xc3\xb2ria\n_START_PARAGRAPH_\nDespr\xc3\xa9s de conquerir el Mundialet de clubs l'any 2000 amb el SC Corinthians, Senna fitx\xc3\xa0 l'any 2002 pel Vila-real CF, club de la Primera divisi\xc3\xb3 espanyola._NEWLINE_Aquest jugador d'origen brasiler no tard\xc3\xa0 a consolidar-se com a centrecampista de contenci\xc3\xb3, gr\xc3\xa0cies a la seva visi\xc3\xb3 de joc, la seva categoria en la passada i la pot\xc3\xa8ncia dels seus xuts. Senna ha jugat amb la samarreta del Vila-real CF la Copa de la UEFA i la Champions League, a m\xc3\xa9s d'un subcampionat de Primera divisi\xc3\xb3 espanyola.\n_START_SECTION_\nInternacional\n_START_PARAGRAPH_\nDebut\xc3\xa0 amb la selecci\xc3\xb3 espanyola el mar\xc3\xa7 de 2006, com a suplent en el partit amist\xc3\xb3s contra la Costa d'Ivori que Espanya guany\xc3\xa0 per 3-2._NEWLINE_Ha participat en la fase final del Copa del M\xc3\xb3n de Futbol 2006._NEWLINE_A l'Eurocopa 2008 ha participat durant tots els partits sense perdre cap minut, sent pe\xc3\xa7a clau per a Luis Aragon\xc3\xa9s junt amb el barcelonista Xavi Hern\xc3\xa1ndez. _NEWLINE_Marc\xc3\xa0 un gol en la tanda de penals davant la selecci\xc3\xb3 de futbol d'It\xc3\xa0lia i jug\xc3\xa0 la final contra la selecci\xc3\xb3 de futbol d'Alemanya amb qu\xc3\xa8 la selecci\xc3\xb3 espanyola de futbol es proclam\xc3\xa0 campiona, guanyant per 0-1 amb gol del Ni\xc3\xb1o Torres._NEWLINE_Abans de comen\xc3\xa7ar l'Eurocopa, molts havien criticat Luis Aragon\xc3\xa9s per no donar la titularitat a Cesc F\xc3\xa0bregas, ja que no hi havia molta confian\xc3\xa7a amb Senna, per\xc3\xb2 l'hispanobrasiler jug\xc3\xa0 el millor torneig de la seva vida, fent callar totes les cr\xc3\xadtiques i rebent elogis d'arreu d'Europa i d'Espanya. Tant \xc3\xa9s aix\xc3\xad, que al final de l'Eurocopa s'elabor\xc3\xa0 una llista de la plantilla ideal del campionat i Senna estigu\xc3\xa9 dins d'aquesta plantilla, junt amb 8 jugadors m\xc3\xa9s de la selecci\xc3\xb3."